EESTI ADVOKATUURI JUHATUS

ISTUNGI PROTOKOLL

1. detsember 2020. a nr 29

Tallinn

**Tegevuskohast välisriigi advokaadibüroos**

Vandeadvokaat A teavitas advokatuuri, et planeerib astuda Berliini advokatuuri assotsieerunud liikmeks ning tema uueks tegutsemiskohaks on advokaadibüroo X Berliinis. Advokaat soovib teada, millised on nõuded tema tegevuskohale ja kutsekindlustusele.

Juhatus selgitab, et Eesti advokaatidele kehtib tegevuskoha ühtsuse põhimõte, mis tuleneb AdvS § 49 lg st 1 ning § 50 lg 2 teisest lausest. AdvS § 49 lg 1 annab advokaadile õiguse osutada õigusteenust üksnes ühe advokaadibüroo kaudu. AdvS § 50 lg 2 teise lause kohaselt võib vandeadvokaat olla üksnes ühe advokaadiühingu osanik või aktsionär. Seega saab advokaadina tegutseda vaid ühes advokaadiühingus, sh olla osanik või aktsionär vaid ühes advokaadiühingus ja just selles ühingus, kus advokaat tegutseb. Teise liikmesriiki tööle asudes tuleb advokaadil mh juhinduda eelnimetatud sätetest. Juhatuse hinnangul võib AdvS § 49 lg 1 tõlgendada viisil, et advokaat võib osutada õigusteenust ka välisriigis asuva advokaadibüroo kaudu, juhul kui ta sõlmib teenistus- või töölepingu vastuvõtva liikmesriigi advokaadibürooga. Sellisel juhul tuleb juhatusele esitada vastuvõtva liikmesriigi advokaadibüroo kinnitus advokaadi tööle võtmise kohta. Samuti tuleb sellisel juhul lõpetada Eesti advokaadibürooga sõlmitud tööleping või füüsilisest isikust ettevõtjana tegutsemine või loobuda oma osalusest Eestis registreeritud advokaadiühingus.

Advokaadi tegevus peab olema kindlustatud selles riigis või nendes riikides, kus advokaat õigusteenust osutab ning kutsekindlustuse tingimised peavad vastama selle riigi või nende riikide seadus(t)ele.

**Juhatus**

**O T S U S T A S**

**Võtta teadmiseks, et vandeadvokaat A tegutsemiskohaks on advokaadibüroo X Berliinis, Saksamaal.**

**Teha juhatuse seisukoht advokaadile teatavaks.**